text: Camilla Pedersen er hjemme på weekend
  12 oktober 2013 kl. 09.00
  Triatlon-stjernen Camilla Pedersen har af Hammel Neurocenter fået lov til at tage hjem og holde weekend.
  Triatlon-mesteren Camilla Pedersen gør fremskridt.
  Efter et voldsomt styrt på cykel lå hun først i koma i tre uger på sygehuset i Odense, hvorefter hun blev overført til Hammel Neurocenter.
  Der har hun gjort så store fremskridt, at hun har fået lov at komme hjem til Esbjerg i weekenden.
  - Det vil være godt for hendes udvikling at få et par dage, hvor hun skal klare sig mere selv og får lidt fri til at tænke andre tanker end det, hun bliver påvirket til på Neurocentret, siger hendes veninde Janni Møller Thomsen.
  - Det er overvældende for Camilla, at der er så mange mennesker, der har fulgt hendes kamp for livet og følger hendes genoptræning. Det gør hende rigtigt glad, og så snart hun føler sig klar til det, vil der også komme en hilsen fra hende, siger Janni Møller Thomsen.
  